টানা দরপতন ও সূচক চার হাজার পয়েন্টের নিচে নেমে যাওয়ায় নড়েচড়ে বসেছে নিয়ন্ত্রক সংস্থা বাংলাদেশ সিকিউরিটিজ অ্যান্ড এক্সচেঞ্জ কমিশন (বিএসইসি)। গতকাল বিকেলে লেনদেন শেষে জরুরি ভিত্তিতে বিএসইসি শীর্ষস্থানীয় বেশ কয়েকটি ট্রেক হোল্ডার (ব্রোকারেজ হাউস) ও মার্চেন্ট ব্যাংকের ঊর্ধ্বতন কর্মকর্তাদের সঙ্গে বৈঠক করেছে। বিএসইসির নির্বাহী পরিচালক ও মুখপাত্র সাইফুর রহমানের সভাপতিত্বে এ বৈঠক হয়। এতে ট্রেক হোল্ডার ও মার্চেন্ট ব্যাংক কর্মকর্তাদের কাছ থেকে বাজারের ধারাবাহিক দরপতনের কারণ জানতে চাওয়া হয়। জবাবে কেউই সুনির্দিষ্টভাবে কোনো কারণ জানাতে পারেনি বলে বৈঠকে উপস্থিত একাধিক কর্মকর্তা জানিয়েছেন।